Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť a ochranu zdravia pri práci za rozpočtový rok 2008



Úradný vestník L 252 , 25/09/2010 S. 188 - 190



Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť a ochranu zdravia pri práci za rozpočtový rok 2008 EURÓPSKY PARLAMENT, so zreteľom na konečnú ročnú účtovnú závierku Európskej agentúry pre bezpečnosť a ochranu zdravia pri práci za rozpočtový rok 2008, so zreteľom na správu Dvora audítorov o overení ročnej účtovnej závierky Európskej agentúry pre bezpečnosť a ochranu zdravia pri práci za rozpočtový rok 2008 spolu s odpoveďami agentúry [1], so zreteľom na odporúčanie Rady zo 16. februára 2010 (5827/2010 – C7-0061/2010), so zreteľom na článok 276 Zmluvy o ES a článok 319 Zmluvy o fungovaní Európskej únie, so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [2], a najmä na jeho článok 185, so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci [3], a najmä na jeho článok 14, so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 [4], a najmä na jeho článok 94, so zreteľom na článok 77 rokovacieho poriadku a prílohu VI k rokovaciemu poriadku, so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0069/2010), A. keďže Dvor audítorov vyhlásil, že získal primeranú istotu, že účtovná závierka za rozpočtový rok 2008 poskytuje spoľahlivé informácie a že príslušné transakcie sú zákonné a správne; B. keďže Európsky parlament udelil 23. apríla 2009 riaditeľovi Európskej agentúry pre bezpečnosť a ochranu zdravia pri práci absolutórium za plnenie rozpočtu agentúry za rozpočtový rok 2007 [5] a v uznesení, ktoré je súčasťou rozhodnutia o absolutóriu, Európsky parlament okrem iného upozornil na skutočnosť, že Dvor audítorov vydal kladné vyhlásenie o vierohodnosti a nepredložil žiadne pripomienky; 1. vyjadruje spokojnosť so skutočnosťou, že podľa vyjadrenia Dvora audítorov je účtovná závierka agentúry za rozpočtový rok 2008 zákonná a správna; Výkonnosť 2. blahoželá agentúre k tomu, že v priebehu posledných troch rokov výrazne zlepšila svoje rozpočtové hospodárenie; podporuje agentúru v tom, aby sa naďalej snažila o zabezpečenie čo najvyššej kvality plánovania, plnenia a kontroly rozpočtu; 3. blahoželá agentúre predovšetkým k dokončeniu fázy I a II európskeho prieskumu nových a vznikajúcich rizík pre podniky (ESENER), k vytvoreniu siete európskych organizácií, ktoré dokážu poskytovať ekonomické stimuly v oblasti bezpečnosti a ochrany zdravia pri práci, a k vytvoreniu databázy zdrojov na hodnotenie rizík v rámci kampane Zdravé pracovisko 2008/2009; 4. žiada agentúru, aby v tabuľke, ktorá bude prílohou k ďalšej správe Dvora audítorov, uviedla porovnanie výsledkov dosiahnutých v priebehu skúmaného roka, za ktorý sa udeľuje absolutórium, a výsledkov dosiahnutých v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti agentúry; Riadenie agentúry 5. považuje fixné náklady na riadenie agentúry, ktorej správna rada pozostáva z 84 členov a ktorá zamestnáva 64 zamestnancov (v rozpočtovom roku 2008), za nezanedbateľné; Prenesené prevádzkové výdavky 6. berie na vedomie, že agentúra preniesla do ďalšieho roku finančné prostriedky v objeme 3400000 EUR (44 % rozpočtových prostriedkov na prevádzku), pričom približne 1000000 EUR z tejto sumy predstavovali záväzky, ktoré sa vzťahovali výhradne na rok 2009; navyše zdôrazňuje, že táto situácia je v rozpore so zásadou ročnej platnosti rozpočtu; z tohto dôvodu požaduje, aby sa v zmysle riadneho finančného hospodárenia rozpočtové odhady prispôsobili skutočnej potrebe; berie však na vedomie odpoveď agentúry, ktorá argumentuje tým, že vzhľadom na náročnosť projektov si finalizácia vyžiadala podstatne viac času, ako sa pôvodne predpokladalo; napriek tomu blahoželá agentúre k zlepšovaniu monitorovania a plánovania svojich prevádzkových výdavkov s cieľom neviazať významné objemy rozpočtových prostriedkov na konci roka; Postupy verejného obstarávania 7. berie na vedomie nedostatok, ktorý Dvor audítorov zistil v prípade jedného postupu verejného obstarávania (využitie rámcovej zmluvy nad rámec jej maximálnej hranice); zdôrazňuje predovšetkým to, že agentúra mala čo najskôr vyhlásiť nový postup verejného obstarávania na novú rámcovú zmluvu; berie však na vedomie odôvodnenie agentúry, ktorá zdôrazňuje nutnosť pokračovať vo využívaní tejto rámcovej zmluvy s cieľom nahradiť systém dotovania bez toho, aby to malo negatívny vplyv na činnosť agentúry; 8. očakáva, že agentúra v budúcnosti odstráni problém využívania rámcovej zmluvy verejného obstarávania nad jej maximálnu hodnotu, aby sa tak umožnilo dodržiavanie európskych právnych predpisov v oblasti rozpočtu; Ľudské zdroje 9. berie na vedomie, že podľa správy o činnosti agentúra ku koncu roka 2008 zamestnávala 64 zamestnancov; Vnútorný audit 10. berie na vedomie, že od roku 2006 agentúra zrealizovala 19 z 33 odporúčaní, ktoré vydal útvar pre vnútorný audit (IAS); konštatuje, že zo 14 zatiaľ nezrealizovaných opatrení sa 6 považuje za veľmi dôležitých a týkajú sa plnenia očakávaní zúčastnených strán a zavedenia určitých noriem vnútornej kontroly (týkajúcich sa napr. riešenia problémov v jednotlivých prípadoch, výročnej správy o vnútornej kontrole a presadzovania postupov vnútornej kontroly); 11. konštatuje, že v poslednom štvrťroku 2008 sa uskutočnilo hodnotenie rizík, ktorého cieľom bolo stanoviť priority v oblasti auditu a plán auditu útvaru IAS na nasledujúce tri roky; 12. pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 5. mája 2010 [6] o výkonnosti, finančnom hospodárení a kontrole agentúr. [1] Ú. v. EÚ C 304, 15.12.2009, s. 49. [2] Ú. v. ES L 248, 16.9.2002, s. 1. [3] Ú. v. ES L 216, 20.8.1994, s. 1. [4] Ú. v. ES L 357, 31.12.2002, s. 72. [5] Ú. v. EÚ L 255, 26.9.2009, s. 195. [6] Prijaté texty, P7_TA(2010)0139 (pozri stranu 241 tohto úradného vestníka). --------------------------------------------------